
РЕШЕНИЕ
№ РС-129-22-057
 
	Днес, 27.07.2022 г., Комисията за противодействие на корупцията и за отнемане на незаконно придобитото имущество /КПКОНПИ/, в състав:

За председател: Антон Славчев
Член: Антоанета Цонкова
	Член: Силвия Къдрева	


У С Т А Н О В И :

Производството е по реда на чл. 71, ал. 1, пр. 1 от Закона за противодействие на корупцията и за отнемане на незаконно придобитото имущество (ЗПКОНПИ) и е образувано въз основа на Решение за образуване на производство за конфликт на интереси № КИ-051 от 16.02.2022 г. на КПКОНПИ по сигнал с рег. № ЦУ01/С-129/03.02.2022 година.
Сигналът е насочен срещу Наско Михов – изпълнителен директор на „***“ ЕАД.
В сигнала се съдържат твърдения за това, че въпреки че „***“ ЕАД разполага с около 22 юристи с всички права по закон за процесуално представителство пред Окръжен съд – В., САС и ВКС, изпълнителният директор Наско Михов е сключил договор за адвокатски услуги с адв. Г.С. Изразяват се съмнения, че чрез този договор се източва дружеството, както и че целта му е била да се облагодетелстват адвокатът и самият Михов, който е подписал договора и е платил сумата от името на „***“ ЕАД.
Като доказателства към сигнала са приложени Съобщение по търговско дело № 30/2020 г. по описа на Окръжен съд – В., Определение № 413 от 24.06.2020 г. по същото дело и Частна жалба против посоченото определение на ОС – В. от „***“ ЕАД чрез адв. Г.С. – член на Софийска адвокатска колегия.
Във връзка с твърденията в сигнала Комисията е изискала и получила с писмо вх. № ЦУ01-2214#1/21.03.2022 г. на КПКОНПИ от изпълнителния директор на „***“ ЕАД (***) и с писма вх. № ЦУ01-2214#3/06.04.2022 г. и № ЦУ01-2214#5/09.05.2022 г. на КПКОНПИ от изпълнителния директор на „***“ ЕАД, информация и доказателства за сключени договори между „***“ ЕАД и адв. Г.С. за периода от месец февруари 2019 г. до 09.05.2022 г., както и за осъществени плащания по същите. 
Комисията служебно е извършила справки в регистър НБД „Население“, Търговския регистър и регистър на юридическите лица с нестопанска цел (ТРРЮЛНЦ) и на интернет страницата на „***“ ЕАД.

	След като обсъди събраните в хода на административното производство доказателства, комисията установи следното от фактическа страна:

Сигналът е подаден от физическо лице, с посочени три имена, адрес и е подписан.
Видно от Удостоверение с изх. № 20210818142131/18.08.2021 г. на Агенция по вписванията, Наско Михов е представител на „***“ ЕАД. От Протокол № 9 от заседание на Съвета на директорите на „***“ ЕАД, проведено на 19.04.2021 г. се установи, че същият е избран за изпълнителен член на Съвета на директорите, като му е възложено управлението и представителството на дружеството пред трети лица.
Видно от справка в ТРРЮЛНЦ, „***“ е еднолично акционерно дружество с едноличен собственик на капитала „***“ ЕАД, ЕИК: ***. Органи на управление на дружеството са едноличният собственик на капитала и Съвета на директорите. Съветът на директорите възлага на изпълнителния директор да управлява и представлява дружеството, а неизпълнителните членове на Съвета контролират дейността му. Изпълнителният директор представлява дружеството и има право да извършва всички действия и сделки, свързани с неговата дейност. Той решава всички въпроси, които не са от изключителната компетентност на едноличния собственик на капитала и на Съвета на директорите. 
С писма изх. № ЦУ01-2214#1/28.03.2022 г. и № ЦУ01-2214#4/21.04.2022 г. на КПКОНПИ, с оглед изложените в сигнала твърдения, от изпълнителния директор на „***“ ЕАД е изискана информация за сключени договори между дружеството и адв. Г.С., както и документи за извършени плащания по същите (в това число преводни/платежни нареждания и др.) за периода от месец февруари 2019 г. до 09.05.2022 година. В отговор, с писма с вх. № ЦУ01-2214#3/06.04.2022 г. и № ЦУ01-2214#5/09.05.2022 г. на КПКОНПИ от изпълнителния директор на „***“ ЕАД, Комисията е уведомена, че за посочения период „***“ ЕАД няма сключени договори с адв. Г.С. и на същия не са извършвани плащания.
От направена справка в НБД „Население“ се установи, че Наско Михов и Г.С. не се намират в родствени връзки помежду си по права линия, по съребрена линия – до четвърта степен включително и по сватовство – до втора степен.

Въз основа на така изяснената фактическа обстановка, Комисията установи следното от правна страна:

За да е осъществен конфликт на интереси по смисъла на чл. 52 от ЗПКОНПИ, трябва да са налице три кумулативни предпоставки: лице, заемащо висша публична длъжност, наличие на негов или на свързани с него лица частен интерес, който може да повлияе върху обективното и безпристрастно изпълнение на правомощията или задълженията му по служба и упражнено властническо правомощие, повлияно от частния интерес.
Легалните дефиниции на понятията частен интерес и облага се съдържат в чл. 53 и чл. 54 от ЗПКОНПИ. Частен интерес е всеки интерес, който води до облага от материален или нематериален характер за лицето, заемащо висша публична длъжност или за свързани с него лица, включително всяко поето задължение, т.е. за да е налице частен интерес, следва да има реална възможност за настъпване на облага. Облага е всеки доход в пари или имущество, включително придобиване на дялове или акции, както и предоставяне, прехвърляне или отказ от права, получаване на стоки или услуги безплатно или на цени, по-ниски от пазарните, получаване на привилегия или почести, помощ, глас, подкрепа или влияние, предимство, получаване на или обещание за работа, длъжност, дар, награда или обещание за избягване на загуба, отговорност, санкция или друго неблагоприятно събитие.
Наско Михов, в качеството си на изпълнителен директор на „***“ ЕАД е лице, заемащо висша публична длъжност по смисъла на чл. 6, ал. 1, т. 40 от ЗПКОНПИ. С оглед горното КПКОНПИ е компетентна да разгледа подадения сигнал.
От справка за родствени връзки в НБД „Население“ се установи, че Наско Михов не се намира в родствени връзки по права линия, по съребрена линия – до четвърта степен включително и по сватовство – до втора степен с Г.С., които да попадат в обхвата на § 1, т. 15, б. „а“ от ДР на ЗПКОНПИ, което не води до свързаност помежду им.
От представените по преписката доказателства не се установи Михов, в качеството си на изпълнителен директор на „***“ ЕАД, да е сключил договори с адв. Г.С., нито да е наредил плащания по отношение на същия за периода от месец февруари 2019 г. до 09.05.2022 г., с оглед на което не се установи Михов да е упражнил свои правомощия по служба във връзка с изложените в сигнала твърдения. 
От изложеното следва, че в конкретния случай е налице само една от предпоставките за „конфликт на интереси“ по отношение на Наско Михов, в качеството му на изпълнителен директор на „***“ ЕАД – лице, заемащо висша публична длъжност. Не са налице обаче другите две предпоставки – упражнени от лицето правомощия по служба и наличието на частен интерес. Липсата на упражнени правомощия по служба, както и на частен интерес на лицето, заемащо висша публична длъжност или на свързано с него лице при упражняването на правомощията или задълженията му по служба по конкретен повод, изключва наличието на нарушение на разпоредбите на Глава Осма, Раздел II от ЗПКОНПИ, съответно и възможността за възникване на конфликт на интереси.
Предвид изложеното, на основание чл. 74, ал. 1 и ал. 2 от ЗПКОНПИ, Комисията за противодействие на корупцията и за отнемане на незаконно придобитото имущество,


РЕШИ:

НЕ УСТАНОВЯВА конфликт на интереси по отношение на Наско Михов с ЕГН ***, изпълнителен директор на „***“ ЕАД, и в това му качество лице, заемащо висша публична длъжност, по чл. 6, ал. 1, т. 40 от ЗПКОНПИ, във връзка със сключени договори и осъществени плащания по отношение на адв. Г.С. – член на Софийска адвокатска колегия, в периода от февруари 2019 г. до 09.05.2022 г., поради липса на упражнени правомощия по служба.

Препис от решението да се изпрати на Окръжна прокуратура В., с оглед преценка за реализиране на правомощията по чл. 76, ал. 2 от ЗПКОНПИ.
На основание чл. 75, т. 1 от ЗКОНПИ, решението да се съобщи на заинтересованото лице – Наско Михов.


КОМИСИЯ:

ЗА ПРЕДСЕДАТЕЛ: …………(П)………………. / АНТОН СЛАВЧЕВ /

	ЧЛЕН:………………(П)…….…………...…. /АНТОАНЕТА ЦОНКОВА/

	ЧЛЕН:……………………(П)……………...……… /СИЛВИЯ КЪДРЕВА/

